Broj: 711-I-1473-M-271/22-02-23

Zagreb, 27. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Mladena Markešića, člana Uprave - direktora trgovačkog društva Poslovni centar kompetencija - sinergija poljoprivrede i turizma d.o.o. i ravnatelja Razvojne agencije TINTL,** za davanjem mišljenja Povjerenstva, na 173. sjednici, održanoj 27. svibnja 2022., daje sljedeće:

**MIŠLJENJE**

1. **Sukladno članku 17. stavku 1. ZSSI/21-a, obveznik Mladen Markešić ne može istovremeno uz obnašanje dužnosti člana Uprave - direktora trgovačkog društva Poslovni centar kompetencija - sinergija poljoprivrede i turizma d.o.o., kojem su suosnivači Grad Ilok i Općina Lovas, obnašati dužnost ravnatelja Razvojne agencije TINTL.**
2. **Sukladno članku 8. stavku 1. ZSSI/21-a, obveznik Mladen Markešić je dužan razriješiti okolnost istodobnog obnašanja dužnosti iz točke I. izreke ovoga mišljenja.**
3. **Sukladno članku 18. stavku 1. ZSSI/21-a, obveznik Mladen Markešić ne smije istodobno uz obnašanje jedne od dužnosti iz točke I. izreke ovoga mišljenja obavljati i funkciju predsjednika Nadzornog odbora trgovačkog društva Agro-Klaster d.o.o. jer se ne radi o povezanim trgovačkim društvima u smislu odredbe članka 18. stavka 2. ZSSI/21-a.**
4. **Sukladno članku 8. stavku 1. ZSSI/21-a, obveznik Mladen Markešić je dužan razriješiti okolnost istodobnog obnašanja dužnosti iz točke III. izreke ovoga mišljenja.**
5. **Sukladno članku 18. stavku 2. ZSSI/21-a, obveznik Mladen Markešić može biti član školskog odbora osnovne škole samo ako je predstavničko tijelo jedinice lokalne odnosno područne (regionalne) samouprave utvrdilo da je predmetna osnovna škola pravna osoba od posebnog interesa za tu jedinicu, ali pritom** **nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Mladen Markešić, član Uprave - direktor trgovačkog društva Poslovni centar kompetencija - sinergija poljoprivrede i turizma d.o.o. i ravnatelj Razvojne agencije TINTL. U knjigama ulazne pošte Povjerenstva zahtjev je zaprimljen 13. svibnja 2022. pod poslovnim brojem 711-U-5199-M-271/22-01-2, povodom kojeg se vodi predmet broj M-271/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, dok je člankom 3. stavkom 1. točkom 63. istoga Zakona propisano da su ravnatelji odnosno predsjednici uprava regionalnih i lokalnih razvojnih agencija, obveznici u smislu navedenog Zakona.

Nadalje, člankom 8. stavkom 3. i 4. ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je ravnatelj lokalne razvoje agencije čiji su osnivači četiri općine i grad te da je ujedno predsjednik nadzornog odbora trgovačkog društva kojem je osnivač županija i pojedine općine. Obveznik u svom zahtjevu dalje navodi da čitajući ZSSI/21 zaključuje kako ne bi smio biti član nadzornog odbora tvrtke u javnom vlasništvu. Naposljetku, obveznik navodi da je član školskog odbora osnovne škole kojoj je osnivač županija te moli za mišljenje smije li biti član toga odbora.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19. i 34/22.) uređen je način izbora, prava i obveze predsjednika i članova uprave trgovačkih društava, u konkretnom slučaju društva s ograničenom odgovornošću, te istim nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost ravnatelja lokalne razvojne agencije, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Zakonom o regionalnom razvoju Republike Hrvatske („Narodne novine“ broj 147/14., 123/17. i 118/18.) uređeno je, pored ostalog, osnivanje i poslovi lokalnih razvojnih agencija te je u članku 31. stavku 1. navedenog Zakona propisano da ministarstvo nadležno za regionalni razvoj ustrojava i vodi Upisnik regionalnih koordinatora i lokalnih razvojnih agencija. Navedenim Zakonom također nije propisano da ravnatelj lokalne razvojne agencije može istovremeno uz obnašanje navedene dužnosti obnašati i drugu javnu dužnost slijedom čega također nije ispunjena iznimka propisana člankom 17. stavkom 1. ZSSI-a.

Ponajprije se utvrđuje, iako to obveznik nije naveo u svojem zahtjevu, da je uvidom u podatke sudskog registra nadležnog Trgovačkog suda u Osijeku, utvrđeno je da Mladen Markešić obavlja funkciju člana Uprave – direktora trgovačkog društva Poslovni centar kompetencija - sinergija poljoprivrede i turizma d.o.o. kojem su suosnivači Grad Ilok i Općina Lovas, kao i funkciju ravnatelja Razvojne agencije TINTL, osnovane u pravnom obliku ustanove, čiji su suosnivači Općina Tovarnik, Općina Tompojevci, Općina Lovas, Općina Stari Jankovci i Grad Ilok. Također, uvidom u Upisnik regionalnih koordinatora i lokalnih razvojnih agencija, koji je objavljen na mrežnim stranicama Ministarstva regionalnoga razvoja i fondova Europske unije, utvrđeno je da je Razvojna agencija TINTL upisana kao lokalna razvojna agencija.

Nastavno na spomenute odredbe ZSSI/21-a, Zakona o trgovačkim društvima i Zakona o regionalnom razvoju Republike Hrvatske, Povjerenstvo ukazuje obvezniku da istovremeno uz obnašanje dužnosti člana uprave - direktora jednog trgovačkog društva, kojem su jedini osnivači jedinice lokalne samouprave, ne može obnašati funkciju ravnatelja lokalne razvojne agencije. U konkretnom slučaju to bi značilo da je obveznik dužan opredijeliti se hoće li obnašati jednu ili drugu dužnost iz članka 3. ZSSI/21-a.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 18. stavku 2. ZSSI/21-a, iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Članovi trgovačkih društava koji su obveznici iz članka 3. stavka 1. točke 40. ZSSI/21-a mogu stoga iznimno biti u do dva nadzorna odbora povezanih trgovačkih društava prema odredbi članka 18. stavka 2. ZSSI/21-a.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Uvidom u podatke sudskog registra Trgovačkog suda u Osijeku, utvrđeno je da Mladen Markešić obavlja funkciju predsjednika Nadzornog odbora trgovačkog društva Agro-Klaster d.o.o. iz Vinkovaca, kojem su suosnivači Vukovarsko-srijemska županija, Općina Stari Jankovci, Općina Cerna, Općina Vrbanja, Općina Drenovci, Općina Lovas, Vinkovačka šparoga zadruga za proizvodnju voća i povrća i Sveučilište Josipa Jurja Strossmayera u Osijeku, Poljoprivredni fakultet u Osijeku.

U ovom se slučaju, promatrajući pravni oblik Razvojne agencije TINTL odnosno osnivače Poslovnog centra kompetencija - sinergija poljoprivrede i turizma d.o.o. s jedne strane, i osnivače trgovačkog društva Agro-klaster d.o.o. s druge strane, ne radi o povezanim trgovačkim društvima. Naime, Razvojna agencija TINTL nije trgovačko društvo, a jedini osnivači trgovačkog društva u kojem obveznik obnaša dužnost člana uprave - direktora su jedinice lokalne samouprave, dok su osnivači trgovačkog društva u kojem obveznik obnaša funkciju predsjednika nadzornog odbora jedinica područne (regionalne) samouprave, pet jedinica lokalne samouprave, zadruga i sveučilište, slijedom čega se ne može smatrati da bi postojala dopuštena iznimka članstva u nadzornom odboru trgovačkog društva.

Ukazuje se stoga obvezniku da na temelju članka 8. stavka 1. ZSSI/21-a razriješi situaciju obavljanja funkcije predsjednika Nadzornog odbora trgovačkog društva Agro-Klaster d.o.o. s istodobnim obnašanjem drugih dužnosti.

Nadalje, člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 18. stavku 2. ZSSI/21-a, iznimno od stavka 1. ovoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 4. ZSSI/21-a propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 35. stavkom 1. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da ustanovom upravlja upravno vijeće ili drugi kolegijalni organ, ako posebnim zakonom nije drugačije određeno.

Člankom 36. stavkom 1. Zakona o ustanovama propisano je da upravno vijeće donosi programe rada i razvoja ustanove, nadzire njihovo izvršavanje, odlučuje o financijskom planu i godišnjem obračunu, predlaže osnivaču promjenu djelatnosti, daje osnivaču i ravnatelju ustanove prijedloge i mišljenja o pojedinim pitanjima te donosi odluke i obavlja druge poslove određene zakonom, aktom o osnivanju i statutom ustanove.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17., 68/18., 98/19. i 64/20.) propisano je da su osnovne škole javne ustanove.

Člankom 118. stavkom 1. istog Zakona propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Usporedbom odredbi Zakona o ustanovama, kao općeg propisa kojim se uređuje obavljanje djelatnosti ustanova, te Zakona o odgoju i obrazovanju u osnovnoj i srednjoj školi, kao posebnog propisa kojim se uređuje djelatnost osnovnog i srednjeg odgoja i obrazovanja u javnim ustanovama među kojima su i osnovne škole, Povjerenstvo zaključuje da školski odbor osnovne škole ima položaj upravnog vijeća ustanove, stoga se odredba članka 18. stavka 2. ZSSI/21-a vezano za dopuštenost obavljanja funkcije člana upravnog vijeća primjenjuje na školske odbore, kao posebna kolegijalna tijela iz članka 35. stavka 1. Zakona o ustanovama koja su ustrojena posebnim zakonima.

Sukladno navedenom, ako je predstavničko tijelo jedinice lokalne odnosno područne (regionalne) samouprave temeljem članka 18. stavka 4. ZSSI/21-a utvrdilo osnovnu školu koja je predmet upita kao pravnu osobu od posebnog interesa za tu jedinicu, obveznik Mladen Markešić može biti član školskog odbora navedene osnovne škole, dok u suprotnom isto ne bi bilo sukladno odredbama ZSSI/21-a. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mladen Markešić, putem e-mail adrese
2. Objava na internetskoj stranici Povjerenstva
3. Pismohrana